***Ma tr je ona samo moja nona***

*Moja nona. Tr je samo moja. Ma znate ča, ću van reć ča o njoj!*

*Vlasta Kapićeva, tako su je nazvali pred šezdeset i šest let. Rojena'j pul Jurdanić va Kastavštine, i nikad ni otela pustit, nit je pustila svoj rodni kraj.*

*Kamo god bin šal, pitali bi me: „Ma si ti vnuk od Vlaste Kapićeve?“. „San, san“, bin bil vavek rekal, ma zač so to spićevanje- ni mi bilo kjaro. Aš kot mići nisan ni sam razumel ki'j to točno moja nona. Aš znate, ni mi puno povedala od svoje povijesti i od svojga života. Mi'j jedino rekla da je v Opatije delala i da'j napisala par pjesam va svojen življenje.*

*Pak je vreme pasevalo- ona'j starela, ma san i ja! Komać mi je onda počela povedat štorije od sebe. Ne samo da'j napisala par pjesam, ma su joj objavljene čak tri zbirke i njija najpoznateja knjiga „Judi i užanci“. Povedala mi'j kako je, kad je pisala knjigu, šla hodeć od mesta do mesta s jenen diktafonon i slušala štorije starih judi od njiheh užanci.*

*I sad me vi pitate, ča je mane moja nona pustila? Ča'j to njijo nasljeđe? Ma da ste pročitali ča san prej napisal, ne bite me to pitali! Boje da ne rečen ča bin van sad najraje rekal! Pustila mi je svoje pjesme, svoju povijest, svoj zajik. Sad su to moje pjesme, moja povijest i moj zajik. I na ten zajike, na domaćoj besede, najviše san joj zahvalan. Aš od pamćenja se va našen kraje povedalo po domaći, i moja nona, tako ča mi'j dala taj dar poklonila celi svet.*

*A ča još da van rečen? Moja nona me'j domaći besedu navadila, po domaćen kraje pohodila i domaću mi zemju pustila. Ma tr je ona samo moja nona!*

*Sven Sušanj, VII.c*

*Voditeljica: Mirjana Nadalin*

*OŠ Podmurvice, Rijeka*